**VIZA ANUALA**

**• Obținerea vizei anuale este obligatorie atât pentru autorizațiile de mediu și pentru autorizațiile integrate de mediu emise înainte de intrarea în vigoare a prezentului ordin, cât și pentru cele emise după intrarea acestuia în vigoare.**

**• Titularul activității este obligat să solicite aplicarea vizei anuale la autoritatea publică pentru protecția mediului emitentă a autorizației/autorizației integrate de mediu, prin depunerea următoarelor documente:**

**a) cererea conform modelului prevăzut în anexa nr. 1 la prezenta procedură;  
b) raportul anual de mediu și/sau raportările menționate în actele de reglementare, după caz;  
c) declarația pe propria răspundere că desfășoară activitatea în aceleași condiții pentru care a fost emisă autorizația/autorizația integrată de mediu și că nu au intervenit modificări de fond care să afecteze condițiile stabilite prin autorizație, conform modelului prevăzut în anexa nr. 2 la prezenta procedură;**

**d) dovada achitării tarifului.**

**• Solicitarea vizei anuale se face separat pentru fiecare autorizație/autorizație integrată de mediu deținută de titular. Solicitarea vizei anuale se poate transmite și prin mijloace electronice (scanat pe e-mail, pe adresa oficială a autorității publice pentru protecția mediului sau prin fax). Titularul se va asigura că solicitarea a fost înregistrată.**

**• Termenul în care titularul activității solicită aplicarea vizei anuale este de maximum 90 de zile și de minimum 60 de zile înainte de ziua și luna corespunzătoare zilei și lunii în care a fost emisă autorizația pe care acesta o deține. În cazul în care autorizația pe care acesta o deține a fost revizuită, termenul de 60 de zile se va calcula în funcție de ziua și luna în care a fost emisă autorizația inițială.**

**• Pentru solicitările transmise în termen mai scurt decât cel specificat, autoritatea publică pentru protecția mediului acceptă solicitarea și, în termen de 5 zile lucrătoare, transmite titularului o notificare cu privire la nerespectarea termenului de solicitare și suspendarea actului de reglementare pe o perioadă echivalentă cu perioada de întârziere față de termenul specificat. Perioada de suspendare începe după data emiterii autorizației/autorizației integrate de mediu (ziua și luna). Totodată, autoritatea publică pentru protecția mediului informează Garda Națională de Mediu.**

**• Pentru solicitarea de aplicare a vizei anuale se percepe un tarif în cuantum de 100 lei în cazul autorizațiilor de mediu și 300 lei în cazul autorizațiilor integrate de mediu. Tariful nu se restituie solicitantului în cazul în care solicitarea de aplicare a vizei anuale este respinsă.  
• În cazul autorizațiilor/autorizațiilor integrate de mediu pentru care a fost solicitată aplicarea vizei anuale înainte de data intrării în vigoare a prezentului ordin, autoritatea publică pentru protecția mediului clasează solicitarea și informează titularul cu privire la obligația de a solicita aplicarea vizei în anul imediat următor.**

**Vă informăm că:**

**- la intrarea in vigoare a Ordinului nr.1150/2020 - 10 iulie 2020, beneficiarii autorizațiilor de mediu/autorizațiilor integrate de mediu care au fost emise și se pot încadra în termenul de min. 60 de zile de la intrarea in vigoare a ordinului și data emiterii autorizațiilor /autorizațiilor integrate de mediu au obligația solicitării apilcării vizei anuale.**

**- pentru autorizațiile de mediu/autorizațiile integrate de mediu care au fost emise și care nu se pot încadra în termenul de min. 60 de zile, beneficiarii acestora vor solicita aplicarea vizei în anul imediat următor, cu respectarea prevederilor Ordinului nr. 1150/2020.**